สกัดย้ายประกันรถหนีขึ้นเบี้ย
สนง.อัตราเบี้ยประกันภัยเตรียมชง คปภ. สั่งภาคเอกชนยึดเกณฑ์คิดเบี้ยรถตามนิสัยผู้ขับขี่ สกัดนักซิ่งย้ายค่ายเพื่อรับส่วนลดประวัติดีกับบริษัทใหม่
21 เม.ย. 2559

สนง.อัตราเบี้ยประกันภัยเตรียมชง คปภ. สั่งภาคเอกชนยึดเกณฑ์คิดเบี้ยรถตามนิสัยผู้ขับขี่ สกัดนักซิ่งย้ายค่ายเพื่อรับส่วนลดประวัติดีกับบริษัทใหม่ 
น.ส.จุฑาทอง จารุมิลินท เลขาธิการสำนักงานอัตราเบี้ยประกันวินาศภัย (IPRB) เปิดเผยว่า ทางสำนักงานมีแนวคิดที่จะหารือกับทางสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เรื่องการบังคับให้บริษัทประกันภัยหันมาให้ความสำคัญกับประวัติผู้ขับขี่รถยนต์อย่างจริงจัง โดยการบันทึกประวัติอุบัติเหตุและใช้ข้อมูลดังกล่าวในการคิดเบี้ยสูงขึ้น จากปัจจุบันที่มีการแข่งขันแย่งลูกค้าด้วยการเสนอส่วนลดประวัติดีสำหรับลูกค้าปีแรก โดยไม่ใส่ใจพฤติกรรมในอดีต
“ทำให้ผู้ขับขี่ไม่ระมัดระวัง เพราะเมื่อเกิดชนขึ้นมาบริษัทเก่าจะปรับเบี้ยขึ้นในปีต่ออายุ แต่มีบริษัทคู่แข่งเสนอให้ส่วนลดในกรณีที่ทำประกันปีแรกกับบริษัทนั้นๆ ก็ไปทำประกันกับบริษัทใหม่ไปเรื่อยๆ ซึ่งการดึงลูกค้าโดยไม่สนใจประวัติการขับขี่ในอดีต ทำให้ผู้ขับไม่ระวัง และสังคมโดยรวมได้รับอันตรายจากคนที่มีพฤติกรรมการขับขี่ไม่ดี” น.ส.จุฑาทอง กล่าว
น.ส.จุฑาทอง กล่าวว่า ในตลาดประกันภัยต่างประเทศ หากผู้ขับขี่ต้องการย้ายไปทำประกันภัยรถยนต์กับบริษัทอื่น จะต้องขอประวัติการขับขี่จากบริษัทเดิมแนบให้บริษัทใหม่ประกอบการพิจารณารับประกันภัย หากไม่มีประวัติเก่าบริษัทใหม่จะไม่รับประกัน ซึ่งเป็นเกณฑ์ที่บริษัทประกันภัยรถยนต์ตกลงกัน และใช้เกณฑ์เดียวกันหมด ถ้าเคยเกิดอุบัติเหตุก็จะถูกเก็บเบี้ยประกันแพงขึ้น และหากไม่เคยเกิดอุบัติเหตุจึงจะได้รับส่วนลดเบี้ยประกันภัย
ทั้งนี้ เป็นการแสดงให้เห็นถึงความรับผิดชอบต่อสังคมของผู้รับประกันภัยรถยนต์ เพื่อให้ลูกค้าใช้ความระมัดระวังในการขับขี่ เพื่อจะได้ส่วนลดประวัติดีในปีต่อไป
“ที่ผ่านมาภาคธุรกิจเคยหารือและตกลงกันว่าจะใช้เกณฑ์ส่วนลดประวัติดีตามความเป็นจริง แต่พอออกจากห้องไปก็แข่งขันกันเสนอส่วนลดเพื่อแย่งลูกค้า จึงคิดว่าควรจะมีคนกลางเข้ามาทุบโต๊ะ เพราะเป็นเรื่องที่ดีกับทุกฝ่าย ทั้งบริษัทประกันด้วยกันเองที่ไม่ต้องแข่งกันจนแทบหากำไรไม่ได้ ที่สำคัญผู้ใช้รถใช้ถนนก็ปลอดภัยด้วย” น.ส.จุฑาทอง กล่าว
สำหรับส่วนลดประวัติดีส่วนใหญ่บริษัทประกันภัยจะเสนอให้ส่วนลดเบี้ยประกันปีแรก 15-20% หากทำปีที่ 2 กับบริษัทเดิมโดยไม่เคยเกิดอุบัติเหตุ หรือ ไม่เคยเรียกร้องค่าสินไหมทดแทน จะได้รับส่วนลดเบี้ยประกัน 25-30% หากไม่เคยเคลม 3 ปี จะได้รับส่วนลดเบี้ยถึง 40% โดยกฎหมายเปิดทางให้บริษัทประกันภัยให้ส่วนลดประวัติดีแก่ลูกค้าได้สูงสุดถึง 50%